Document ID: 31982L0953

Komisijas Direktīva
(1982. gada 15. decembris),
ar ko tehnikas attīstībai pielāgo Padomes Direktīvu 79/622/EEK par dalībvalstu tiesību aktu tuvināšanu attiecībā uz lauksaimniecības un mežsaimniecības riteņtraktoru apgāšanās aizsargkonstrukcijām (statiska testēšana)
(82/953/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1974. gada 4. marta Direktīvu 74/150/EEK par dalībvalstu tiesību aktu tuvināšanu attiecībā uz lauksaimniecības un mežsaimniecības riteņtraktoru tipa apstiprināšanu [1], kurā jaunākie grozījumi izdarīti ar Direktīvu 79/694/EEK [2] un Grieķijas Pievienošanās aktu, un jo īpaši tās 11. pantu,
tā kā, uzkrājoties pieredzei šajā jomā un ņemot vērā pašreizējo situāciju, tagad ir iespējams papildināt dažus Padomes Direktīvas 79/622/EEK noteikumus [3] un pieskaņot tos reālajiem testēšanas nosacījumiem;
tā kā šīs direktīvas noteikumi neierobežo noteikumus Padomes Direktīvā 77/536/EEK (1977. gada 28. jūnijs) par dalībvalstu tiesību aktu tuvināšanu attiecībā uz lauksaimniecības vai mežkopības riteņtraktoru apgāšanās aizsargkonstrukcijām [4]; tā kā šajā sakarā līdz dienai, kas vēl jāprecizē, traktorus var aprīkot ar tādām apgāšanās aizsargkonstrukcijām, kuras atbilst Direktīvai 77/536/EEK vai šai direktīvai;
tā kā šīs direktīvas noteikumi ir saskaņā ar atzinumu, ko sniedz Komiteja tādu direktīvu pielāgošanai tehnikas attīstībai, kuras attiecas uz tehnisko šķēršļu novēršanu tirdzniecībā lauksaimniecības un mežsaimniecības traktoru sektorā,
IR PIEŅĒMUSI ŠO DIREKTĪVU.
1. pants
Direktīvas 79/622/EEK II, III un IV pielikumu ar šo groza saskaņā ar šīs direktīvas pielikumu.
2. pants
1. No 1983. gada 1. oktobra dalībvalstis nedrīkst:
- atteikties piešķirt EEK tipa apstiprinājumu, izsniegt dokumentus, kas minēti Direktīvas 74/150/EEK 10. panta 1. punkta pēdējā ievilkumā, vai piešķirt valsts tipa apstiprinājumu attiecībā uz traktoru tipu, vai
- aizliegt laist traktorus ekspluatācijā,
ja attiecīgā tipa traktoru apgāšanās aizsargkonstrukcija vai šie traktori atbilst šīs direktīvas noteikumiem.
2. No 1984. gada 1. oktobra dalībvalstis:
- vairs neizdod Direktīvas 74/150/EEK 10. panta 1. punkta pēdējā ievilkumā minēto dokumentu attiecībā uz to traktoru tipu, kuru apgāšanās aizsargkonstrukcija neatbilst šīs direktīvas noteikumiem,
- var atteikties piešķirt valsts tipa apstiprinājumu attiecībā uz tādu traktoru tipu, kuriem apgāšanās aizsargkonstrukcija neatbilst šīs direktīvas noteikumiem.
3. No 1985. gada 1. oktobra dalībvalstis var aizliegt laist ekspluatācijā traktorus, kuru apgāšanās aizsargkonstrukcija neatbilst šīs direktīvas noteikumiem.
4. Šīs direktīvas 1. līdz 3. punkta noteikumi neierobežo Direktīvas 77/536/EEK noteikumus.
3. pants
Dalībvalstīs stājas spēkā noteikumi, kas vajadzīgi, lai izpildītu šīs direktīvas prasības vēlākais līdz 1983. gada 30. septembrim. Par to dalībvalstis tūlīt informē Komisiju.
4. pants
Šī direktīva ir adresēta dalībvalstīm.
Briselē, 1982. gada 15. decembrī

Labels: 7
3
15
6